**ЮГОЗАПАДЕН УНИВЕРСИТЕТ „НЕОФИТ РИЛСКИ“ – БЛАГОЕВГРАД**

**СИСТЕМА ОТ КРИТЕРИИ И ПОКАЗАТЕЛИ ЗА ИЗБОР И КЛАСИРАНЕ НА ПРОЕКТНИ ПРЕДЛОЖЕНИЯ, ФИНАНСИРАНИ ЦЕЛЕВО ОТ ДЪРЖАВНИЯ БЮДЖЕТ ЗА ПРИСЪЩАТА НА ЮЗУ „НЕОФИТ РИЛСКИ“ НАУЧНА И ХУДОЖЕСТВЕНОТВОРЧЕСКА ДЕЙНОСТ**

Проектните предложения, разработени съгласно *Наредбата за условията и реда за оценката, планирането, разпределението и разходването на средствата от държавния бюджет за финансиране на присъщата на държавните висши училища научна или художественотворческа дейност*, се оценяват и класират въз основа на критерии и показатели, утвърдени с решение на Академичния съвет.

Със средствата от държавния бюджет се финансират следните групи проекти:

А. Инфраструктурни проекти за провеждане на качествени и конкурентноспособни научни изследвания и художественотворческа дейност.

Б. Проекти на основните звена за научни изследвания или художественотворческа дейност.

В. Други проекти:

1. Текущо финансиране и подпомагане за:

1.1. Абонаменти за достъп до международни бази данни;

1.2. Поддръжка на патенти, полезни модели и други права на интелектуалната собственост по текущи или успешно завършили проекти.

1. Проекти за частично финансиране на научни или творчески форуми;
2. Проекти за провеждане на културни мероприятия – концерти, изложби, постановки и други прояви, свързани с художественотворческата дейност;
3. Подкрепа на научни разработки в издания, реферирани и индексирани в SCOPUS и/или Web of Science;
4. Издаване на научни трудове и подкрепа за издания на ЮЗУ „Неофит Рилски“, които се реферират и индексират в SCOPUS, Web of Science или са отразени в ERIH PLUS.

С прилагането на система за конкурсно финансиране на проекти за научноизследователска или художественотворческа дейност се цели:

* унифициране на принципите и механизмите за оценяване на научната работа и художественотворческата дейност;
* обективно оценяване на постигнатите резултати;
* повишаване на мотивацията на кандидатстващите за разработване на качествени проектни предложения с постижими и приложими научни и/или художественотворчески резултати;
* прозрачност и публичност при разпределяне на средствата от държавната субсидия;
* поддържане на ефективна и независима система за оценка на резултатите от проектната дейност, базирана на следните индикатори:
  + научни публикации в научни списания, представени в световни вторични литературни източници;
  + научни публикации в издания, реферирани и индексирани в SCOPUS и/или Web of Science;
  + монографии;
  + цитирания на научни публикации по данни от SCOPUS и/или Web of Science;
  + статии в сборници от научни конференции, публикувани в Conference Proceedings, реферирани и индексирани в SCOPUS и/или Web of Science;
  + участия в спектакли, концерти, изложби, филми и други художественотворчески прояви.

Класирането на проектните предложения се извършва по низходящ ред въз основа на присъдените от рецензентите брой точки.

|  |  |
| --- | --- |
| **Критерии и показатели за оценка на проектните предложения** | **Максимален брой точки** |
| **1.** **Съответствие с институционалните, националните и европейските приоритети в областта на научните изследвания или художественотворческата дейност** | 10 |
| **2.** **Научна или художественотворческа стойност на проекта**   * Иновации и оригиналност на предложените изследвания или творчески дейности * Значимост на проекта за развитието на съответната научна или художественотворческа област * Възможност проектът да доведе до нови научни открития, публикации или значими творчески резултати * Приложимост на резултатите в практиката * Оригиналност на научното изследване и прилагане на нови решения и/или нови методически подходи | 20 |
| **3.** **Техническа осъществимост и методология**   * Яснота и логичност на предложената методология * Оценка на ресурсите и капацитета на екипа за изпълнение на проекта * Обосновка на избраните методи, техники и технологии * Реалистичност на времевите и финансовите прогнози * Ясно разделение на функциите в екипа | 10 |
| **4. Екип и институционален капацитет**   * Квалификация и опит на ръководителя на проекта и   членовете на екипа (*научна продукция и/или художественотворческа дейност за последните три години*)   * Публикации в издания, реферирани и индексирани в SСOPUS, Web of Science или * специализирани публикации в областта на изкуствата * Издадени монографии/ художественотворчески проекти * Регистрирани патенти * Опит на екипа в научни или художественотворчески дейности | 10 |
| **5. Участие на студенти, докторанти и млади учени в научния колектив** | 10 |
| **6. Принос за повишаването на професионалните компетентности на членовете на екипа** | 5 |
| **7. Интер- или мултидисциплинарност на проекта** | 10 |
| **8. Създаване на ефективно партньорство с екипи, работещи по сродна проблематика от страната и чужбина** | 5 |
| **9. Целесъобразност на предвидените разходи за изпълнение на проектните дейности** | 10 |
| **10. Очаквани резултати и популяризиране на проекта** | 10 |
| ***Общ брой точки*** | ***100*** |